钦定古今图书集成/明伦汇编/宫闱典/第003卷 > 荆川稗篇 > 《后夫人礼事》
## 钦定古今图书集成/明伦汇编/宫闱典/第003卷 > 荆川稗篇 > 《后夫人礼事》

后，夫人与尸，宾，献酬后哭，诸侯嫔御吊临于卿大夫
之丧，此古人之至大礼，非中古已上莫之能行也。《礼》，
国君取夫人之辞曰：“与寡人共有宗庙社稷。”故祭必
夫妇亲之。天子以天下为家，建侯树屏，虽世爵而必
命有德者，故其来朝，以礼神之礼礼之，是以后皆从
王。古者君臣同体，大臣之死，王为之服，故后夫人亦
有吊临之礼。且古者世道淳笃，人心纯一，普天之下
之人，专以行礼为务，而无淫姣衰伪之风。为之尸者，
则足以象神，而人亦以神事之。为之宾者，果才德出
类，而人亦以贤。礼之有丧者，主于哀戚，而人之吊之
者，亦真有哀戚之心，是故可以行献酬吊临之礼而
无嫌也。况所谓“尸”者，皆王同姓懿亲而卜吉者，苟匪
人，则不足以为尸矣。所谓“宾”者，亦微子、箕子、鲁公、太
公之流，苟泛常诸侯，则宗伯摄之矣。所谓“吊临”者，亦
必王之诸父兄弟及姑娣妹耳。不然，则内外宗命，秩
视嫔御者掌之，岂以少年宫嫔，数数入诸臣之家以
行礼哉？故此皆圣王盛世乃可行也。后世人不能为
尸，君臣无复献酬之礼，“后夫人不复出宫”，此礼皆不
必复讲。观宋之宣仁赐忠宣公社饭，为温公彻朝，犹
有君臣一家之意，后王不可不知，而《周礼》自当存之，
未可以轻訾也。